Det er blevet en lørdag, som Jonas Bøgh og hans søskende sent vil glemme; han blev lørdag morgen ringet op af sine forældres genbo, som fortalte, at hans mor var blevet væk. Det var Jonas Bøghs far, der ved syv-tiden lørdag morgen havde opdaget, at hans hustru ikke var i huset, som hun plejer i den lille by Dorf nord for Dronninglund. - Ja, det var ikke lige det, vi havde regnet med at skulle bruge dagen på, lyder det fra Jonas Bøgh, som sammen med sin ældre bror, Halfdan, kørte afsted mod forældrenes hjem. Samtidig blev deres søster, der bor ved Silkeborg, alarmeret, og også hun startede bilen med kurs nordpå. Nordjyllands Politi får alarmen lørdag formiddag, en ældre kvinde, der lider af demens, er forsvundet fra sin bopæl. Politiet opfordrer offentligheden til at holde et vågent øje i haver og garager i håb om at finde den 78-årige kvinde der. Ledte i nærområdet Politiet regnede med, at den ældre kvinde er i nærområdet. Det gjorde familien også. For godt nok er hun vant til at gå, men hun plejer ikke at gå langt - og hun plejer altid at holde sig til korte ture og komme hjem igen. - Jeg er sikker på, at hun ikke kunne finde tilbage igen. Vi var ude og banke på døre til naboer og folk i området for at høre om, de havde set min mor, vi gik rundt og afsøgte området i stil med det, man ser på tv i krimier, fortæller Jonas Bøgh og tilføjer: - Vores tanker var også på noget med naturen, for min mor kan godt lide nature; dyr og blomster. Og så tænkte vi naturligvis også på den nærliggende mose, om hun måske var gået derud og sad fast. Der ud over kørte politiet en tur forbi Voergaard Slot, fordi Connie Bøgh Andersen er opvokset i Roskilde og har en stor kærlighed til Roskilde Domkirke. - Vi tænkte, at hun måske var søgt mod Voergaard Slot, da det måske kunne minde hende om noget fra hendes barndom, for hun taler ofte om Roskilde Domkirke og de spir, der er på kirken, fortæller Jonas Bøgh. Helikopter fandt hende med termisk kamera Det viste sig, at eftersøgningen skulle længere ud, for ved middagstid kom et tip fra en borger i Flauenskjold-området, han mente at have set den kvinde, som politiet i medierne efterlyste. - Det er omkring otte kilometer fra, hvor mine forældre bor, så havde det ikke været for det tip, så var hun ikke fundet. I hvert fald ikke endnu, siger Jonas Bøgh, der er evig taknemmelig for, at folk ikke bare i nærområdet har holdt øje. Det var en redningshelikopter, der med termisk kamera kort efter klokken 13 fik øje på Jonas Bøghs mor på en vej ved Dybvad, og politiet sendte straks en patruljevogn afsted. Kort efter kunne familien genforenes. - Min mor ved ikke, at hun har været væk og eftersøgt, hun fortalte, at hun havde været ude og køre bil, men at det var politiet, hun blev hentet af, det forstår hun ikke, siger Jonas Bøgh. Han tilføjer, at hans mor har det godt og er glad for at se familien. - Hun sagde, at hun var lidt øm i lænden, lyder det fra sønnen til den 78-årige kvinde, som lørdag formiddag gik fra Dorf til Dybvad-området. - Det er utrygt, at de bor alene - Nu skal vi ind og have noget kaffe og lidt at spise, når min søster kommer, fortæller Jonas Bøgh. Og så skal familien have en snak om, hvorvidt forældrene fortsat kan blive boende i huset i Dorf. For helbredet hos begge forældre er ikke hvad, det har været, og det er ikke første gang, at Connie Bøgh Andersen er blevet væk. - Det er utrygt, at de bor alene og ikke er sikret, så vi skal have en snak med dem og kommunen om, hvorvidt det kan lade sig gøre at flytte i plejebolig og måske noget mere hjælp på, siger Jonas Bøgh. Forældrene er ellers vant til i høj grad at klare dem selv. Der kommer kommunal rengøring en gang om ugen, ligesom der ugentlig kommer hjemmepleje og sørger for at dosere medicin. Maden sørger de ældre ægtepar selv for - bortset fra et måltid om dagen, det er bestilt fra det kommunale køkken i Brønderslev Kommune. - Min bror og jeg kommer forbi så ofte, vi kan. Min bror bor i Brønderslev, så han er lidt tættere på og er flink til at stikke hovedet ind, ligesom vi skiftes til at få handlet lidt for vores forældre, for der er ikke meget kollektiv trafik eller indkøbsmuligheder i Dorf, fortæller Jonas Bøgh, der selv bor i Aalborg. Drømte om verdenshavene i historisk båd Barndomshjemmet var i Løkken, mens Connie og Frank Bøgh Andersen har boet i Dorf siden 2008. Før det boede ægteparret på en husbåd i Asaa Havn. Her gik de og satte en gammel træbåd i stand. Og drømmen var, at seniorlivet skulle bruges på at sejle ud på de syv verdenshave. - De boede på husbåden, og det var den ældste lystsejler, der var tilbage, som under Anden Verdenskrig havde været med til at sejle jøder til Sverige. Min mor og far ville sejle ud og rejse verdenshavene rundt, men det nåede de aldrig, fortæller Jonas Bøgh. I stedet flyttede de til den lille landsby Dorf. Og herfra fik ægteparret Connie og Frank Bøgh Andersen lørdag alarmeret store dele af Nordjylland. - Heldigvis endte det godt, og min mor blev fundet, men nu skal vi lige sunde os og falde lidt ned og finde ud af, om det er en god ide for mine forældre, at de bliver boende alene i Dorf, siger Jonas Bøgh.

Referat:
- Min mor ved slet ikke, at hun har været efterlyst, men har lidt ondt i lænden efter at have gået otte kilometer, fortæller sønnen til den ældre kvinde, som Nordjyllands Politi siden sidst på formiddagen lørdag har ledt efter med hunde og helikopter.